‘SMT’สอบผ่านเหนือจอง16% BLAโชว์ครึ่งปีกำไรโต789ล้าน
SMT สอบผ่าน เทรดวันแรกเหนือจอง สวนดัชนีตลาด
25 ก.ย. 2552

SMT สอบผ่าน เทรดวันแรกเหนือจอง สวนดัชนีตลาด 
วานนี้หุ้นของบริษัท สตาร์ส ไมโครอิเล็กทรอนิกส์ (ประเทศไทย) (SMT) เข้าซื้อขายในตลาดหลักทรัพย์เป็นวันแรก หลังได้นำหุ้นจำนวน 92 ล้านหุ้น เสนอขายให้กับประชาชนเป็นครั้งแรก (IPO) ในราคาหุ้นละ 4.95 บาท ซึ่งราคายืนเหนือราคาจองได้และปิดตลาดที่ 5.75 บาท เพิ่มขึ้น 0.80 บาท หรือ 16% จากราคาจอง 
นายสมนึก ไชยกุล ประธานกรรมการ SMT เปิดเผยว่า การเข้าตลาดครั้งนี้ทำให้บริษัทได้รับผลประโยชน์พร้อมกัน คือ 1.สิทธิประโยชน์ทางภาษีเพิ่มเติมจากคณะกรรมการส่งเสริมการลงทุนหรือ BOI ให้ยกเว้นการเรียกเก็บภาษีรายได้ตลอด 8 ปี โดยไม่มีการกำหนดเพดานผลกำไรสุทธิสะสม ซึ่งคาดว่าจะทำให้บริษัทมีกำไรสุทธิเพิ่มขึ้นจากโครงการนี้รวม 250 ล้านบาท เป็นเวลา 5 ปี หรือเฉลี่ยปีละ 50 ล้านบาท 2.จะลดภาระดอกเบี้ยจ่ายปีละกว่า 20 ล้านบาท 
นายพลศักดิ์ เลิศพุฒิภิญโญ ประธานเจ้าหน้าที่บริหาร SMT กล่าวว่า บริษัทจะนำเงินที่ได้จากการระดมทุนไปชำระหนี้ระยะสั้น ช่วยลดภาระดอกเบี้ยจ่ายปีละกว่า 20 ล้านบาท ส่งผลให้กำไรสุทธิเพิ่มขึ้น และทำให้อัตราหนี้สินต่อทุน (ดี/อี) ลดลงเหลือ 1.1 เท่า ซึ่งปัจจุบันบริษัทยังมีวงเงินกู้ที่ยังไม่ได้ใช้อีกประมาณ 600 ล้านบาท 
“ราคาหุ้นที่ปรับขึ้นสะท้อนปัจจัยพื้นฐานที่แท้จริงของบริษัทที่ยังมีอัตราการเติบโตต่อเนื่อง คาดว่าครึ่งปีหลังจะมีรายได้และกำไรสุทธิเติบโตขึ้นจากครึ่งปีแรก 2530% มีรายได้ 4,589 ล้านบาท และกำไร 115 ล้านบาท เพราะเริ่มเห็นการฟื้นตัวของอุตสาหกรรมชิ้นส่วนอิเล็กทรอนิกส์ที่เพิ่มขึ้นอย่างรุนแรง และเชื่อว่าคงไม่มีปัจจัยอะไรที่เข้ามากระทบธุรกิจแล้ว” นายพลศักดิ์ กล่าว
สำหรับรายได้และกำไรปีนี้เติบโตตามอุตสาหกรรมที่โต 25% ส่วนปี 2553 โต 30% เนื่องจากมีลูกค้ารายใหม่ 5-6 ราย ซึ่งส่วนใหญ่เป็นกลุ่มลูกค้าผลิตแผงวงจรไฟฟ้ารวม (IC) ที่ให้อัตรากำไรขั้นต้นที่ดีกว่าถึง 40% ขณะที่การผลิตและประกอบชิ้นส่วนไมโครอิเล็กทรอนิกส์ (MMA) มีมาร์จินกว่า 20% 
ทั้งนี้ ออร์เดอร์ใหม่ทำให้บริษัทมีรายได้เพิ่ม 10-15% ของรายได้ปีนี้ 1.2 หมื่นล้านบาท อนาคตจะปรับสัดส่วนรายได้ IC และ MMA เท่ากัน 50% จากเดิม IC มีสัดส่วน 30% และ MMA ที่ 70%
นายไพบูลย์ นลินทรางกูร ประธานเจ้าหน้าที่บริหาร บริษัทหลักทรัพย์ (บล.) ทิสโก้ ในฐานะที่ปรึกษาทางการเงิน SMT กล่าวว่า ราคาหุ้นยืนเหนือจองตรงกับความสนใจของนักลงทุนที่หันกลับมามองกลุ่มส่งออกหลังคำสั่งซื้อ (ออร์เดอร์) เริ่มกลับมา และราคาเสนอขายเหมาะสม ให้ส่วนลดผู้ลงทุน และปันผลระหว่างกาลอีก 0.14 บาท หรือให้ผลตอบแทนจากเงินปันผล 3%
ด้านบริษัท กรุงเทพประกันชีวิต (BLA) ซื้อขายวันแรก 25 ก.ย. แจ้งผลดำเนินงานไตรมาส 2 กำไรสุทธิ 233 ล้านบาท ลดลงจาก 295.87 ล้านบาท ในช่วงเดียวกันปี 2551 ส่วนงวด 6 เดือนกำไรเพิ่มขึ้นเป็น 789 ล้านบาท จาก 500 ล้านบาท